Branka Primorac u našoj školi

 Učenici i učitelji Osnovne škole Vukovina imali su veliku čast upoznati spisateljicu Branku Primorac. Njezina djela „Ljubavni slučaj mačka Joje“ i „Maturalac“ čitali smo u petom i sedmom razredu. Susret je organiziran u suradnji s knjižničarkom i profesoricama hrvatskog jezika. Spisateljica je pričala o svojim književnim djelima i nešto o svom životu. Odgovorila je na nekoliko pitanja koja su postavili učenici, a čak nas je i nasmijala.

 Branka Primorac rekla nam je kako ju je bilo strah objaviti svoju prvu knjigu „Maturalac“. Iako je prvo napisala „Maturalac“, djelo koje je prvo bilo objavljeno zvalo se „Mama, pazi pas!“. Inspiraciju za taj dječji roman dobila je iz svog svakodnevnog života. Ispričala nam je kako se ona boji životinja, dok ih njena kćer obožava. Zanimljiva je činjenica to što je jedina životinja koje se spisateljica ne boji pile. Saznali smo da ona, kao većina drugih spisatelja, uvijek ima punu glavu ideja, ali nisu sve vrijedne pisanja. Napišu se samo one najbolje. „Vidjeti svoju knjigu, svoje djelo, kako se tiska i prodaje je dobar, ali isto tako i zastrašujući osjećaj.“ rekla nam je gospođa Primorac.

 Susret se svidio svima – spisateljici, profesoricama i učenicima. Nadamo se da će se u našoj školi ponoviti takav događaj.

 Anela Blažeka, 8.D